
Govor predsednice Republike Slovenije Nataše Pirc Musar 
na Managerskem kongresu 2026
 
Portorož, 1. oktober 2026



Velja govorjena beseda





Spoštovani gospod Marko Lukić, predsednik Združenja Manager,
spoštovana gospa Petra Juvančič, izvršna direktorica Združenja Manager,
spoštovani gospod Marko Lotrič, predsednik Državnega sveta Republike Slovenije,
spoštovane menedžerke in spoštovani menedžerji,
cenjeni visoki gosti.


Danes je bilo v tej dvorani postavljeno vprašanje, ki bi ga še pred nekaj leti uvrstili v znanstveno fantastiko: kdo vodi, ko stroji razmišljajo?

Vprašanje zveni futuristično, a je povsem praktično in resnično. Postavlja se v vsaki upravi, v vsakem proizvodnem obratu, v vsaki pisarni. In, naj dodam, tudi v vsaki državni instituciji.
Moj odgovor je preprost. Vodijo ljudje. A ne več enako kot včeraj.

Živimo v času velikih premikov, geopolitičnih, tehnoloških in demografskih. Svetovni trgovinski red, ki smo ga poznali desetletja, se preoblikuje pred našimi očmi. Umetna inteligenca spreminja način, kako delamo, odločamo in se učimo. Delovne sile je vse manj, talenti so vse mobilnejši. V takem svetu znanje ni več redka dobrina. Informacij je na pretek, algoritmi računajo hitreje od nas.

Redka pa ostaja neka druga sposobnost: da na podlagi vsega tega sprejemamo dobre odločitve. Da ljudem pojasnimo, zakaj. Da jih povežemo okoli skupnega cilja. In da za odločitev prevzamemo odgovornost, tudi ko se izkaže za nepravilno.

To je zame nova inteligenca vodenja. Ni je mogoče izmeriti s testom in ni je mogoče kupiti kot licenco. Gradimo jo počasi, z izkušnjami, z napakami in z zgledom.

Spoštovane in spoštovani,

v Sloveniji prepogosto govorimo o tem, česa nimamo. Nocoj želim govoriti o tem, kar imamo.
Imamo podjetja, ki z majhnega domačega trga osvajajo svetovne tržne niše in so tam med najboljšimi. Imamo družinska podjetja, ki so preživela krize, poplave in pandemijo, pa so še vedno tu, z istimi ljudmi in še večjimi cilji. Imamo mlade voditelje, ki umetno inteligenco uvajajo v vsakdanjo prakso, medtem ko drugi o njej še razpravljajo. Imamo podjetja, ki dokazujejo, da se vključevanje ljudi z oviranostmi in tržna uspešnost ne izključujeta, temveč dopolnjujeta.

Te zgodbe redko pridejo na naslovnice. A prav one držijo državo pokonci. Iz njih nastajajo plače in pokojnine, iz njih se financirajo javno zdravstvo, šolstvo in kultura. Za to se vam iskreno zahvaljujem. Ne gre za zahvalo kot formalnost, temveč gre za priznanje dejstva, da brez vas ni blaginje in socialne države.

Nocoj boste podelili priznanji manager leta in Vključi.Vse. Ti priznanji nista nagradi za preteklost, temveč zgled za prihodnost. Prejemnice in prejemniki nam kažejo, kaj je mogoče, in s tem dvigujejo letvico za vse nas. Navdihujejo nas, da smo še boljši. 

Spoštovane in spoštovani,

nova inteligenca vodenja ni samo naloga gospodarstva. Je naloga vseh, ki odločamo o skupnem.
Nobena velika razvojna prelomnica v zgodovini samostojne Slovenije se ni zgodila brez širokega dogovora. Tudi naslednja se ne bo. Potrebujemo družbeni dogovor o razvojnih prednostnih nalogah države. Dogovor med vlado, gospodarstvom, zaposlenimi in znanostjo, ki bo preživel volilne cikle in dal podjetjem tisto, kar je vredno več od vsake subvencije: predvidljivo okolje.

Januarja sem na srečanju Združenja Manager napovedala, da bo partnerstvo med državo, gospodarstvom in zaposlenimi ena mojih prvih pobud novi vladi. Pri tem vztrajam. Kot predsednica republike si bom vedno prizadevala, da bi skupaj iskali rešitve za razvojne preboje. Da bi se usedli za isto mizo tudi takrat, ko se ne strinjamo. Predvsem takrat.

Tudi to terja novo inteligenco vodenja. Sposobnost poslušati tiste, ki mislijo drugače. Iskati rešitve, ne krivcev. In sposobnost, da dolgoročni interes države postavimo pred kratkoročni interes kogar koli od nas.

Naš skupni cilj mora biti Slovenija, ki bo magnet za najboljše talente. Ne država, iz katere odhajajo uprave, znanje in mladi, temveč država, v katero se vračajo in v katero prihajajo novi investitorji. To bomo dosegli le z roko v roki: država z razumnimi pogoji, gospodarstvo z velikimi cilji in hkrati odgovornostjo, oboji s spoštovanjem do ljudi, ki ustvarjajo – in to na najrazličnejše načine.

Mladi menedžerji so danes tukaj, v Portorožu, sprejeli Manifest nove inteligence vodenja. To me navdaja z optimizmom. Generacija, ki prevzema krmilo, že razume, da vodenje ni položaj, temveč je odgovornost.

Drage menedžerke in dragi menedžerji,

tehnologija bo vse pametnejša. Na nas je, da bomo mi vse modrejši. Da bomo znali voditi s presojo, z zaupanjem in s povezovanjem. Če nam to uspe, se Sloveniji ni treba bati nobenega preboja, ki ga prinaša prihodnost. Lahko ga soustvarja.

[bookmark: _GoBack]Razvoju dajmo krila. Skupaj.

Iskrene čestitke vsem nominirankam in nominirancem ter prejemnicam in prejemnikom nocojšnjih priznanj. 

Hvala vam za vaše delo in za vaš zgled.

Clovekovo dostojanstvo v nas, dostojanstvo za vse, dostojanstvo okolju, ki nas obdaja.

